Mike Legarth (KF), 2012-05-16:
Tak, hr. formand.
Indledningsvis vil jeg forholde mig til høringsfristen og kritisere ministeren for den.
For det er selvfølgelig helt uacceptabelt med så kort en tidsfrist, og det er der også mange af høringsparterne, der har meddelt os.
Og det er selvfølgelig især skuffende, fordi den nye regering har meddelt, at man vil følge en helt ny linje, og at man ikke vil acceptere de tidligere korte frister.
Men nu ser vi så noget, der er væsentlig kortere end det, den tidligere regering præsterede.
Så det er under al kritik.
Så er det også klart, at den redegørelse og orientering, vi som ordførere har fået i ministeriet, har handlet om, at man her havde et ganske betydeligt skattehul, som skulle lukkes.
Det er klart, at det er noget, som Det Konservative Folkeparti til enhver tid gerne medvirker til.
Hvis loven ikke virker efter hensigten, skal den laves om, og det gælder både skattelovgivningen og al mulig anden lovgivning.
Generelt arbejder vi for ikke bare at fastholde skatteniveauet, men at få det sænket.
Det er klart, at vi nu under sagsarbejdet og med de kommentarer, vi har hørt her, må trække sagen tilbage i udvalget og få afklaret, om det høringssvar, vi har fået, giver anledning til at finde regnefejl.
Det er selvfølgelig vigtigt at få afklaret, fordi der tidligere har været fejl, og vi ved, det er kompliceret stof.
Da det blev ændret i 2010, var vores ypperste juridiske eksperter inde at kigge på det, nemlig kammeradvokaten.
Dengang mente man ikke, at det var nødvendigt at tage de her forhold med, og de forhold, vi taler om i dag, gælder jo alene nye grunde, hvor der er sket ændringer i ejendommens areal, i anvendelsen eller i planforholdet, og ejerlejligheder, hvor der er sket ændringer i fordelingstallet, og hvor told- og skatteforvaltningen af den grund har været inde at foretage en ansættelse jævnfør vurderingslovens § 1, stk. 4.
Så det er jo ene og alene den begrænsede del, det handler om.
Men nu har det så vist sig, at der altså er 3.000, der slet ikke betaler nogen grundskyld, og der er 35.000, der betaler meget lidt, og som altså ikke betaler i forhold til hensigten.
Man har så undersøgt det, og en ny undersøgelse fra kammeradvokaten viser, sådan som jeg forstår det på ministeren og på ministeriets gennemgang, at den praksis, man havde forventet, altså den måde, tingene blev foretaget på, var forskellig fra det beslutningsgrundlag, der var, og derfor har man ændret sit synspunkt.
Så kammeradvokaten har allerede været inde at foretage en vurdering.
Men det kan vi forhåbentlig få lejlighed til at få bekræftet under udvalgsarbejdet, ligesom vi kan få svar på de spørgsmål, der er stillet fra den her private advokatvirksomhed.
Det synes jeg er meget fornuftigt at gøre, for der må ikke rammes skævt; vi skal ikke have en lovgivning, der virker forkert.
Og også fra konservativ side vil det være helt uacceptabelt at medvirke til, at der indirekte vil ske en skattestigning.
Det er jo ikke det, det her handler om overhovedet – og det må ikke ske ad bagdøren eller ad sidedøren eller noget som helst.
Vi skal sørge for at få lukket det skattehul, der synes at tegne sig.
Og det vil vi gerne medvirke til, men ikke noget som helst andet.
Vi ser frem til udvalgsarbejdet.